CELEX: 32019D0540
Language: mt
Date: 2019-03-26 00:00:00
Title: Deċiżjoni tal-Kummissjoni (UE) 2019/540 tas-26 ta' Marzu 2019 dwar il-proposta ta' inizjattiva taċ-ċittadini intitolata “#NewRightsNow — It-tisħiħ tad-drittijiet tal-ħaddiema ‘uberizzati’” (notifikata bid-dokument C(2019) 2312)

2.4.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 93/16
               
            
         DEĊIŻJONI TAL-KUMMISSJONI (UE) 2019/540
         tas-26 ta' Marzu 2019
         dwar il-proposta ta' inizjattiva taċ-ċittadini intitolata “#NewRightsNow — It-tisħiħ tad-drittijiet tal-ħaddiema ‘uberizzati’”
         
            
               (notifikata bid-dokument C(2019) 2312)
            
         
         (It-test bil-Franċiż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini (1), u b'mod partikolari l-Artikolu 4 tiegħu,
         Billi:
         
                     (1)
                  
                  
                     Is-suġġett tal-proposta ta' inizjattiva taċ-ċittadini intitolata “#NewRightsNow - It-tisħiħ tad-drittijiet tal-ħaddiema ‘uberizzati’” jirreferi għal dan li ġej: “It-tisħiħ tad-drittijiet tal-ħaddiema ‘uberizzati’, b'mod partikolari billi jiddaħħal l-obbligu li l-pjattaformi diġitali jħallsu dħul minimu garantit lill-persuni 'li jaħdmu għal rashom' li jaħdmu għalihom fuq bażi regolari.”
                  
               
                     (2)
                  
                  
                     L-objettivi tal-proposta ta' inizjattiva taċ-ċittadini jirreferu għal dan li ġej: “Nixtiequ nistabbilixxu obbligu li l-pjattaformi diġitali jħallsu dħul minimu garantit lill-persuni ‘li jaħdmu għal rashom’ li jaħdmu għalihom fuq bażi regolari. Din il-miżura ta' ġustizzja soċjali tissalvagwardja u tistabbilizza d-dħul tagħhom, u tindirizza speċifikament il-prekarjetà fis-suq tax-xogħol. B'mod aktar ġenerali, nixtiequ nsaħħu d-drittijiet soċjali tal-ħaddiema ‘uberizzati’.”
                  
               
                     (3)
                  
                  
                     It-Trattat dwar l-Unjoni Ewropea (TUE) isaħħaħ iċ-ċittadinanza tal-Unjoni u jqawwi iktar il-funzjonament demokratiku tal-Unjoni billi jipprevedi, fost l-oħrajn, li kull ċittadin ikollu d-dritt li jipparteċipa fil-ħajja demokratika tal-Unjoni permezz ta' inizjattiva taċ-ċittadini Ewropej.
                  
               
                     (4)
                  
                  
                     Għal dan l-għan, jenħtieġ li l-proċeduri u l-kundizzjonijiet meħtieġa għall-inizjattiva taċ-ċittadini jkunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini sabiex titħeġġeġ il-parteċipazzjoni taċ-ċittadini u biex l-Unjoni ssir iktar aċċessibbli.
                  
               
                     (5)
                  
                  
                     Jistgħu jiġu adottati, għall-fini tal-implimentazzjoni tat-Trattati, atti legali tal-Unjoni għall-koordinazzjoni tad-dispożizzjonijiet leġiżlattivi, regolamentari u amministrattivi tal-Istati Membri dwar il-bidu u t-tkomplija tal-attivitajiet ta' dawk li jaħdmu għal rashom, abbażi tal-Artikoli 53(1) u 62 (TFUE).
                  
               
                     (6)
                  
                  
                     Għal dawn ir-raġunijiet, il-proposta ta' inizjattiva taċ-ċittadini ma taqax manifestament barra mill-qafas tas-setgħat tal-Kummissjoni li tressaq proposta għal att legali tal-Unjoni għall-fini tal-implimentazzjoni tat-Trattati, f'konformità mal-Artikolu 4(2)(b) tar-Regolament.
                  
               
                     (7)
                  
                  
                     Barra minn hekk, issawwar il-kumitat taċ-ċittadini u l-persuni ta' kuntatt inħatru f'konformità mal-Artikolu 3(2) tar-Regolament u l-proposta ta' inizjattiva taċ-ċittadini la hija manifestament abbużiva, frivola jew vessatorja u lanqas ma tmur manifestament kontra l-valuri tal-Unjoni, kif stipulati fl-Artikolu 2 TUE.
                  
               
                     (8)
                  
                  
                     Jenħtieġ għalhekk li l-proposta ta' inizjattiva taċ-ċittadini intitolata “#NewRightsNow - It-tisħiħ tad-drittijiet tal-ħaddiema ‘uberizzati’” tiġi rreġistrata.
                  
               ADOTTAT DIN ID-DEĊIŻJONI:
         
            Artikolu 1
            Il-proposta ta' inizjattiva taċ-ċittadini intitolata “#NewRightsNow - It-tisħiħ tad-drittijiet tal-ħaddiema ‘uberizzati’” hija b'dan irreġistrata.
         
         
            Artikolu 2
            Din id-Deċiżjoni għandha tidħol fis-seħħ fl-1 ta' April 2019.
         
         
            Artikolu 3
            Din id-Deċiżjoni hija indirizzata lill-organizzaturi (il-membri tal-kumitat taċ-ċittadini) tal-proposta ta' inizjattiva taċ-ċittadini “#NewRightsNow - It-tisħiħ tad-drittijiet tal-ħaddiema ‘uberizzati’”, irrappreżentati mis-Sur Atte Samuli OKSANEN u mis-Sa Vasiliki TSIARA fil-vesti ta' persuni ta' kuntatt.
         
         
            Magħmul fi Strasburgu, is-26 ta' Marzu 2019.
            
               
                  Għall-Kummissjoni
               
               Frans TIMMERMANS
               
                  L-Ewwel Viċi President
               
            
         
         
            (1)  ĠU L 65, 11.3.2011, p. 1.